इंग्लिस क्लब इभर्टनबाट अमेरिकन मेजर लिग सकर क्लब डीसी युनाइटेड जान लागेका वायन रुनीले आफू बाहिरिने जानकारी नदिएको इभर्टनका प्रशिक्षक साम अलार्डिसले बताएका छन् ।
इंग्ल्याण्डका ३२ वर्षीय पूर्व कप्तान रुनीले डीसी युनाइटेडसँग कुनै सम्झौतामा हस्ताक्षर नगरे पनि उनी जाने लगभग पक्का भइसकेको छ । मेजर लिग सकरमा जुलाईमा खुल्ने ट्रान्सफर विन्डोमा उनी जाने बुझिएको छ ।
‘यदि खेलाडी जान चाहन्छन् भने हामी कसैलाई रोक्दैनौँ । उनीहरु त्यसमा राम्ररी बुझेर लाग्छन् भने हामीले रोक्ने कुरा हुँदैन’ अलार्डिसले भने, ‘उनले क्लब छाड्नलाई केही सोचिरहेका छन् भन्ने बुझेको छु । उनी अभ्यासमा आएपछि रहन चाहन्छन् या छाड्न त्यसबारे राम्ररी बुझ्ने छु ।’
आफ्नो बाल्यवस्थाको क्बल इभर्टनमा रुनी जुलाई २०१७ मा पुन आबद्ध भएका हुन् । जनवरीअघि उनले इभर्टनबाट ११ गोल गरेका थिए । त्यसपछि भने उनी लगातार पहिलो रोजाइँमा परेनन् ।
पहिलो पटक उनले १८ वर्षको उमेरमा सन् २००४ मा म्यानचेस्टर युनाइटेड जान इभर्टन छाडेका थिए । युनाइटेडबाट १३ सिजनमा कीर्तिमानी गोलकर्ता बनेका उनले पाँच पि्रमियर लिग र एक च्याम्पियन्स लिग जिते ।